Noémie Lenoir. Noémie Lenoir (1979-yil 19-sentyabrda tugʻilgan) – fransuz modeli va aktrisasi. U Gucci, L’Oréal, Next, Gap, Tommy Hilfiger, Victoria’s Secret, Balmain Paris Hair Couture va Marks and Spencer brendlari bilan hamkorlik qilgan. Hayoti. Lenoir 1979-yil 19-sentyabrda Fransiyaning Les Ulis shahrida tugʻilgan. Uning onasi farrosh boʻlib ishlagan. U Hind okeanidagi Fransiyaning Reyunion orolidan kelgan. U afrikalik boʻlib, hind millatiga mansub boʻlgan. Otasi esa fransuz elektrchisi boʻlgan. Lenoir 17 yoshida Nyu-Yorkdagi "Ford Models" agentligida modellik qila boshlagan. Karyerasi. Parij yaqinidagi tumanlardan birida oʻsib ulgʻaygan Lenoir 1997-yilda 17 yoshida "Ford Models" agentligi bilan hamkorlikda modellik karyerasini boshlagan. U 1997-yilda L’Oréal bilan shartnoma imzolagan hamda oʻshandan beri Laetitia Casta va Andie MacDowell bilan birga ularning reklamalarida ishtirko etib keladi. U, shuningdek, Victoria’s Secret, Gap, Next va boshqa koʻplab kompaniyalar bilan ishlagan. Lenoir 2009-yilgi Rojdestvogacha toʻrt yil davomida Buyuk Britaniyaning Marks & Spencer brendining yuzi boʻlgan hamda Erin O‘Konnor, Twiggy va Laura Bailey kabi boshqa modellar bilan birga turli Britaniya televideniyesi reklamalari, jurnallari va billbordlarida ishtirok etib kelgan. Lenoir 2012-yilda Marks & Spencer reklamalariga qaytgan. 2007-yilda Lenoir aktyorlar Jackie Chan va Chris Tucker bilan birga „Rush Hour 3“ filmida rol ijro etgan. 2009-yilda esa Lenoir Usherning „Hey Daddy (Daddy’s Home)“ singli uchun ishlangan klipda suratga tushgan. Shaxsiy hayoti. Repper Stomi Bugsi bilan kechgan munosabatlaridan soʻng, u futbolchi Klod Makele bilan birga yashagan. Ularning bitta oʻgʻli bor. 2009-yilning boshida ular boshida ajralishgan. Lenoir 2015-yil avgust oyida ikkinchi, qiz farzandini dunyoga keltirgan. Oʻz joniga qasd qilishga urinishi. 2010-yil 9-mayda Lenoir oʻzining Parijdagi uyi yaqinidagi bogʻda hushsiz holda topilgan. U shifoxonaga olib kelingan, u yerda Lenoir katta miqdorda giyohvand moddalar va spirtli ichimliklar isteʼmol qilgani aniqlangan. U 2011-yil fevral oyida Britaniyaning "Guardian Weekend" jurnaliga bergan intervyusida oʻz joniga qasd qilishga urinish haqida gapirib, haqiqatan ham ahmoqona ish qilganini tan olgan. Baʼzilar bu voqeani oʻsha paytda moda olamida davom etayotgan Ambrose Olsen, Daul Kim, Tom Nicon, Hayley Kohle va Ruslana Korshunovalarning oʻz joniga qasd qilishlari bilan birga, „oʻz joniga qasd qilish fojialari“ seriyasidagi navbatdagi holat sifatida taʼkidlagan. Televizion loyihalari. Lenoir ikki yil davomida Trace TV telekanalining shoularidan birida boshlovchilik qilgan. U 2009-yilda Irlandiya va Buyuk Britaniyada efirga uzatilgan "Marks and Spencer Christmas TV" televideniyesining uchta reklamasida ishtirko etgan